Vrou aangekla oor foto van hond op FacebookDie foto wat Katharine Lemansky van haar hond, Brown, op Facebook gedeel het. Foto: Facebook via FB Newswire ŉ Amerikaanse vrou wat ŉ foto van haar hond, waarvan die bek met kleefband toegeplak is, op sosiale media gedeel het, is van dieremishandeling aangekla. Katharine Lemansky (45) het die foto van haar hond, Brown, op Facebook geplaas met die onderskrif, “dis wat gebeur as jy nie jou mond kan toehou nie”. Die plasing is duisende kere gedeel, maar is sedertdien van haar profiel verwyder. Sosialemedia-gebruikers het die polisie oorval met klagtes en geëis dat stappe teen Lemansky gedoen word. The Daily Mail het berig is Lemansky is in Cary, Noord-Carolina, aangekeer en van dieremishandeling aangekla. Randall Rhyne, kaptein van die Cary-polisie, het gesê Lemansky se besluit om die hond se bek toe te plak was “’n verskriklike besluit” en die polisie was genoodsaak om ŉ aanklag van dieremishandeling teen haar aanhangig te maak. Hy het beklemtoon dat dierebeheerbeamptes wat die hond en haar werpsel ondersoek het, gevind het die honde word baie goed versorg en dat hul inentings op datum is. Die honde is dus nie uit Lemansky se sorg verwyder nie.